TRU ผู้ถือหุ้นโหวตปันผลหุ้น-เงินสด ตั้งเป้ารายได้ปีนี้โต 10% ลุยปั้นแบรนด์รถ “อีวี”
ผู้ถือหุ้น TRU ไฟเขียวปันผลหุ้น 10:1 และเงินสด 0.35 บ. ขึ้น XD วันที่ 12 พ.ค.66 จ่าย 25 พ.ค.66 ผู้บริหารตั้งเป้ารายได้ปี 66 โต 10% เดินหน้าขยายฐานลูกค้า พร้อมปั้นแบรนด์รถ “อีวี” คาดวางขาย
ผู้ถือหุ้น TRU ไฟเขียวปันผลหุ้น 10:1 และเงินสด 0.35 บ. พร้อมจ่าย 25 พ.ค.66 ผู้บริหารตั้งเป้ารายได้ปี 66 โต 10% ลุยปั้นแบรนด์รถ “อีวี”
27 เม.ย. 2566

นายสมพงษ์ เผอิญโชค กรรมการผู้จัดการใหญ่ บริษัท ไทยรุ่งยูเนี่ยนคาร์ จำกัด (มหาชน) หรือ TRU ผู้ผลิตชิ้นส่วนและผลิตรถยนต์อเนกประสงค์ของไทย ระบุว่า บริษัทฯ ได้จัดการประชุมสามัญผู้ถือหุ้นประจำปี 2566 ซึ่งผู้ถือหุ้นมีมติอนุมัติให้จ่ายเงินปันผลประจำปี 2565 ในอัตรา 0.45 บาทต่อหุ้น โดยจ่ายปันผลเป็นเงินสดในอัตรา 0.35 บาทต่อหุ้น และจ่ายปันผลเป็นหุ้นสามัญของบริษัทฯ ในอัตรา 10 หุ้นเดิม ต่อ 1 หุ้นปันผล มูลค่ารวมประมาณ 273.59 ล้านบาท พร้อมทั้งมีมติอนุมัติการเพิ่มทุนจดทะเบียนอีก 62.04 ล้านหุ้น เพื่อรองรับการจ่ายหุ้นปันผลดังกล่าว
“ด้วยสถานะทางการเงินที่แข็งแกร่งของบริษัทฯ และไม่มีหนี้สินที่มีภาระดอกเบี้ย ประกอบกับผลการดำเนินงานที่เติบโตขึ้นอย่างต่อเนื่อง บริษัทฯ จึงมีกระแสเงินสดเพียงพอที่จะจ่ายเงินปันผลในอัตราสูงถึง 69% ของกำไรสุทธิ ให้แก่ผู้ถือหุ้นโดยจ่ายเป็นเงินสด 0.35 บาทต่อหุ้น และอีกส่วนหนึ่งที่จ่ายปันผลเป็นหุ้น เพื่อเป็นการเพิ่มสภาพคล่องของหุ้นในตลาดมากยิ่งขึ้น  และส่วนหนึ่งเพื่อรองรับการลงทุนในอนาคต” นายสมพงษ์ กล่าว
ทั้งนี้เงินปันผลดังกล่าว ผู้ถือหุ้นสามารถนำไปเครดิตภาษีได้ร้อยละ 20/80 โดยบริษัทฯ กำหนดรายชื่อผู้ถือหุ้นที่มีสิทธิได้รับเงินปันผลในวันที่ 12 พฤษภาคม 2566 (Record Date) และกำหนดจ่ายปันผลให้แก่ผู้ถือหุ้นในวันที่ 25 พฤษภาคม 2566
สำหรับทิศทางธุรกิจในปี 2566 นั้น บริษัทฯ ตั้งเป้าการเติบโตของรายได้ไว้ที่ 10% เนื่องจากเป็นช่วงของการเสริมและหาผลิตภัณฑ์ใหม่ๆ เข้ามา โดยมีโปรเจกต์ขยายฐานลูกค้า และเพิ่มรายได้ของบริษัทฯ อาทิ งานรับจ้างพ่นสี, งานผลิตชิ้นส่วนถังน้ำมันของมอเตอร์ไซค์ Big Bike และงานผลิต (Cabin) ห้องโดยสารรถขุดตัก ที่ขยายตัวมาก เพราะผู้ผลิตใช้ไทยเป็นฐานการผลิต เพื่อส่งออกต่างประเทศ ตลอดจนงานที่อยู่ใน EV Value chain เช่น งานรับจ้างประกอบรถ EV ประเภทต่างๆ ให้กับผู้ผลิต Brand ใหม่ๆ ที่ยังไม่มีโรงงานเป็นของตนเอง และการพัฒนารถไฟฟ้าในแบรนด์ของบริษัทเอง เช่น รถมินิบัส EV และรถ EV Truck ขนาด 1.5 ตัน ซึ่งเตรียมออกขายสู่ท้องตลาดในปีนี้ เพื่อตอบรับนโยบายลดก๊าซคาร์บอนของภาครัฐ ทั้งนี้ในอนาคตอันใกล้ นักลงทุนและผู้ถือหุ้นจะสามารถเห็นแนวทางธุรกิจรถ EV ของ TRU ได้อย่างชัดเจนมากยิ่งขึ้น